Мехаш хьоькхура, доьлхуш леткъаме,

Пешан туьнкалга шакарш хьийзаеш.

Дуьхьал лаьтташ бу суна хӀинца а

Оцу эшарех бисна Ӏеткъамаш.

Дуьхьал лаьтта-кха: тиша лаппагӀа,

Ткъа гобаьккхина йукъа хьаннаш йу,

Тхевнах хьекхалуш къена дак а ду,

Доьлхуш бӀаьрхишха цу шен гаьннашца.

Буса йуккъехь а Ӏаьнан чилланехь

Хьерадуьйлу дарц, хьоькхуш къармаза,

Хьуьн чохь гӀовгӀа а лаьтта йиллина,

Дарцо ийаеш, дӀасаяржаеш.

Пешан кийрара мукъам ийзабеш,

Мохо эшарийн озехь йетта шок,

Лайн кӀур тхевнашца дӀасахьийзабеш,

Йалтин девзигах ло тӀедетта цо.

Цкъацкъа, къийлалуш, неӀарх тийсало

СагӀадоьхучун хьоле вахначух.

Цкъацкъа корашна кӀел а хьийза и,

Шена айкх а дой тийжарх, къаьхьачу.

Йуха йоццачу цхьана йукъана,

ГӀеллой, дӀа а тоь, гӀора гулдечух,

Дог а хьегӀа, шá эккхал юккъешха,

Цунна дуьхьала кхайкха даьллачух.

Карлаюьйлу-кха мацахлера сайн

Харцца йоллу и тиша лаппагӀа.

ТӀаккха гӀайгӀане-гӀийла лела со,

Дог цу балех цкъа паргӀатдаккха-кха.

\*\*\*

(«Мы молчали, как немые…»)

Мотт цахуурш санна, дехха

Тийна Ӏийна ма ду вай.

Сица къорра гӀайгӀа йехаш,

Лаьтта бӀаьрхиш Ӏенна вайн.

Некъ вайн хилла бодаш йуккъехь,

Малх а мархаш тӀехьа бовш;

Дохк а бӀаьргашна чудукълуш,

Бала хьегна, вонаш ловш.

Жимчохь дуьйна вайна дукха

Халахетарш дина-кхий:

Цхьаммо чехадора, вукхо

Букъ тӀехь лар йуьгура цӀийн.

ЦӀанлуш, цӀинлуш долу дахар

Малхах серладаьлла, цкъа

Вешан маттахь кхаьънаш даха

Къам вайн паргӀатдаьлла га-кх!